በከባድ የሙስና ወንጀል የተጠረጠሩ 59 ባለስልጣናትና ባለሃብቶች በቁጥጥር ስር ውለዋል
በከባድ የሙስና ወንጀል የተጠረጠሩ 59 ባለስልጣናትና ባለሃብቶች በቁጥጥር ስር መዋላቸውን የፌዴራል ጠቅላይ አቃቤህግ አስታውቋል፡፡በከባድ የሙስና ወንጀል ተጠርጥረው በቁጥጥር ስር ከዋሉት 59 የመንግሥት ከፍተኛ የስራ ሃላፊዎችና ባለሃብቶች መካከል የመንግሥት ንብረት ግዥ፣ አስተዳደርና ማስወገድ አገልግሎት ኤጀንሲ ዋና ዳይሬክተር የነበሩት አቶ ይገዙ ዳባ እንዲሁም ምክትል ዋና ዳይሬክተሩ ጀንሲ ደገፉ እና ተስፋዬ ብርሃኑም ይገኙበታል ተብሏል፡፡የውሃ ኮንስትራክሽን ኮፖሬሽን ዋና ስራ አስፈፃሚ የነበሩት አትክልት ተካም በቁጥጥ ስር ከዋሉት ውስጥ ይገኙበታል፡፡የመድሃኒት ፈንድ ኤጀንሲ ዋና ዳይሬክተር የነበሩት ሃይለስላሴ ድሆን እና ምክትላቸው የማነብርሃን ታደሰም በቁጥጥር ስር የዋሉ ናቸው፡፡የኢትዮጵያ ንግድ ስራዎች ኮፖሬሽን ዋና ስራ አስፈፃሚ የነበሩት መንግስቱ ከበደም ከ59ኙ ተጠርጣሪዎች መካከል ተጠቅሰዋል፡፡የመንግሥት ግዢ ንብረት አስተዳደርና ማስወገድ አገልግሎት ኤጀንሲ ዋና ዳይሬክተር የነበሩት አቶ ይገዙ ዳባ በቁጥጥር ስር እንዲውሉ ካደረጓቸው ወንጀሎች አንዱ ግዢ ተፈፅሞበት የነበረው አንድ ሚሊየን ሜትሪክ ቶን ስንዴ መሆኑን ጠቅላይ አቃቢ ህግ አቶ ብርሃኑ ጸጋዬ ገልጸዋል፡፡ከዚህም ሌላ ይህን በከፍተኛ ዋጋ የተገዛ ስንዴ ያቀረበው ድርጅት ስንዴውን አንዲያጓጉዝ በማድረግ መንግሥት ከማጓጓዣ ያገኝ የነበረውን ከ5 ሚሊየን ዶላር በላይ ገቢ እንዲያጣ ተደርጓል ብለዋል አቶ ብርሃኑ፡፡የውሃ ስራዎች ኮንስራክሽን ዋና ስራ አስፈፃሚ የነበሩት አቶ አትክልት ደግሞ የመንግሥት የግዢ ስርዓቱን ባልተከተለ መልኩ ጥራት የሌላቸው ብረታብረት እንዲገዙ በማድረጋቸው መንግሥት ላይ ከፍተኛ የኢኮኖሚ ጉዳት እንዲደርስ አድርገዋል ብለዋል ጠቅላይ አቃቤ ህጉ፡፡ከዚሁ ጋር በተያያዘ የመድሃኒት አቅርቦት ፈንድ ኤጀንሲ ዋና ዳይሬክተር የነበሩት አቶ ሃይሌስላሴ ድሆንም ከአንድ አቅራቢ የግዥ መመሪያን በመተላለፍ በተፈፀመው የመድሃኒት ግዥ መንግሥት ላይ ጉዳት እንዲደርስ በማድረጋቸው በቁጥጥር ስር እንዲውሉ ተደርጓል፡፡የኢትዮጵያ ንግድ ስራዎች ዋና ስራ አስፈፃሚ የነበሩት አቶ መንግስቱ ከበደም ከመንግሥት ንብረት ግዥ፣ አስተዳደርና ማስወገድ አገልግሎት ኤጀንሲ ኃላፊዎች ጋር በመመሳጠር የሙስና ወንጀል ተጠርጥረው በቁጥጥር ስር ውለዋል፡፡የምርምራ ጊዜው እንዳይጓተት በተጠርጣሪዎቹ ላይ በቂ ጥናት መደረጉንና በፍጥነት ጉዳያቸው ወደ ክስ ሂደት እንዲሸጋገር የሚያስችል ዝግጅት መደረጉን ዓቃቤ ህጉ ገልፀዋል፡፡